Papersnake/gushiwen huggingface dataset:
次梁教授见贻韵五首
陈造（宋代）

敝帚千篇漫手缄，分无三字入官衔。
消磨不尽干云气，时作长虹贯夜岩。
古意二首 其一
祖咏（唐代）

夫差日淫放，举国求妃嫔。自谓得王宠，代间无美人。

碧罗象天阁，坐辇乘芳春。宫女数千骑，常游江水滨。

年深玉颜老，时薄花妆新。拭泪下金殿，娇多不顾身。

生前妒歌舞，死后同灰尘。冢墓令人哀，哀于铜雀台。
登淮南楼
吕本中（宋代）

楼上西风日脚斜，楼前广道更人家。高林稍稍变黄叶，细草重重冒白花。

薄酒尚堪绕舌本，故人何事走天涯。蓬笼只繫南亭下，乞与寒江整钓车。
用韵酬阿字时阿字以结茅留江州
释函是（明代）

寂寞云中又一秋，忽惊柿叶满峰头。九江澄汉堪闻雁，五老斜阳独上楼。

入郭应知泉石稳，投林殊叹道名浮。买山谁作住山计，辛苦都忘在沃州。
大伾山夜约李子庚不至
谢榛（明代）

凉月照青萝，山亭坐深夕。放歌聊一杯，待我同怀客。
约潘瓜山刘学录登高
陈宓（宋代）

三年八日登高集，喜趁衰年尚健身。
不为黄华浮白酒，世间难得是闲人。
梦草亭独坐适八弟定旃洛中书至
韦谦恒（清代）

碧梧深柳宛吾庐，短彴回廊任所如。孤艇泛从残雨后，好山看到夕阳初。

池塘春草连宵梦，宛洛秋风尺素书。莫向南天频怅望，画图终日正相于。
题裴端公郊居
韦庄（唐代）

暂随红旆佐藩方，高迹终期卧故乡。
已近水声开涧户，更侵山色架书堂。
蒲生岸脚青刀利，柳拂波心绿带长。
莫夺野人樵牧兴，白云不识绣衣郎。
桃源三首 其一
何梦桂（宋代）

误逐桃花去访春，当年犹有种桃人。相逢休问秦时事，世上兴亡又几春。
早春
陆游（宋代）

西村一抹烟，柳弱小桃妍。
要识春风处，先生拄杖前。
送段文子之桂阳
曾丰（宋代）

瘦筇轻拨火云开，前若相招后若推。
康乐苍梧充史具，祝融彭若效诗材。
况余湘水故人在，曾为阮家青眼来。
囊正自枵我辄瘿，好音听与雁俱回。
浣溪沙（青田赵宰席间作）
姚述尧（宋代）

与客相从谒谢公。芝田绛节拥仙翁。数枝桃杏斗香红。

醉眼斜拖春水绿，黛眉低拂远山浓。此情都在酒杯中。
贺新凉·愚园听南海劳泮撷弹琴，兼示田东生
邹韬（清代）

眼界知音少。望茫茫、大千尘海，难赓绝调。两美琴缘湖上合，共印愚园鸿爪。

是南海、东山■佼。更有传神阿堵手，萃萍踪、共种王孙草。

消夏馆，契怀抱。

江乡非比神仙岛。慕成连、请弹一曲，金徽秋扰。

雁落平沙三弄后，空际天风浩浩。知君等、清流人表。

鼓吹休明同奏雅，广陵弦、可抵中西宝。求一幅，写生稿。
木棉花歌
凌扬藻（清代）

炎徼烧春火云起，长虹下饮赤岸水。伟哉十丈珊瑚华，蒸天烈地森杈丫。

蛮烟蜑雨黦不得，巍然正色敷滂葩。晔兮红靺鞨，挂在峚阳枝。

屋乌偶相映，彩伞纷离离。昆冈烧后红玉热，赪龙战罢金鳞飞。

托身不越句漏土，要向赤日输精微。我来树下三叹息，亲睹东君好颜色。

祝融之宅南离宫，永教壮此文明国。
试院中作二首 其二
吕本中（宋代）

诸生未下笔，客子且安眠。老觉文章退，官忧簿领缠。

短檠仍有味，高枕自无缘。但愿无他苦，今年如去年。
蜡梅花
董嗣杲（宋代）

刚条簇簇陈蝇封，劲叶将零傲此冬。磬口种奇英可嚼，檀心香烈蒂初镕。

根依阳地春风透，瓶倚晴窗日气浓。一样黄昏疏影处，悬知水月不相容。
悦堂穆知合写师顶相请赞
释普济（宋代）

春水满四泽，夏云多奇峰。
秋月扬明辉，冬岭秀孤松。
难描邈，绝知音。
惊堂不是闲相识，赞不欣兮骂不嗔。
早起
王建（唐代）

回灯正衣裳，出户星未稀。堂前候姑起，环珮生晨辉。

暗池光幂zx，密树花葳蕤。九城钟漏绝，遥听直郎归。
盖公堂歌
毕仲游（宋代）

胶西丈人头皓白，避世不作诸侯客。黄帝老子是其师，短褐补肩人不识。

呜呼相国起文吏，能解干戈谋社稷。诸田喋血腥未已，封裹疮痍与休息。

三齐儒生多说士，强读诗书谈治国。席间众口乱如发，乡饮明堂尽陈迹。

丈人西来貌甚野，杖藜柴车面黧黑。

坐言治道本无事，要尔苍生自安适。尔能高卧知大体，男子耕耘女蚕织。

用之天下如掌上，况尔区区城七十。相君再拜受其教，舍以高堂奉颜色。

相君已死君不来，千五百年人叹息。眈眈新堂作者谁，密州太守文章伯。

太守高吟醉太白，年谷常丰无盗贼。三牛倒曳九仙木，大斤截落琅琊石。

脩梁巨柱屹如涌，磊落巍峨称公德。太守思公公不见，辟户张筵望南北。

诗成鬼神相对泣，文就龙蛇惊辟易。公今存亡讵可问，况今自有神仙骨。

五嶷山高近城郭，太守有堂奚不宅。我欲写公之意于鸣琴，又欲画公之容于四壁，太守胡不置我于其侧。

我欲奋飞无羽翼，注目高歌泪沾臆。
次郭元德二首 其一
俞德邻（宋代）

马周淹逆旅，梦寐忆常何。琴古知音少，囊空得句多。

凄凉怜我老，慷慨为谁歌。三尺匣中剑，时时自濯磨。
送商州杜中丞赴任
权德舆（唐代）

安康地里接商於，帝命专城总赋舆。夕拜忽辞青琐闼，

晨装独捧紫泥书。深山古驿分驺骑，芳草闲云逐隼旟。

绮皓清风千古在，因君一为谢岩居。
闻夜砧
白居易（唐代）

谁家思妇秋捣帛，月苦风凄砧杵悲。八月九月正长夜，

千声万声无了时。应到天明头尽白，一声添得一茎丝。
书怀三 其二
沈与求（宋代）

暗中人易记，名下士非虚。此道凭谁办，它时或自如。

真能食万户，定复愧三闾。富贵虽吾有，当令功可书。
次韵几复答予所赠三物三首石灯檠
黄庭坚（宋代）

谁怜湖海士，白发夜窗檠。
风雨鸡不已，诗书眼尚明。
禅枝安宿鸟，僧粥吼华鲸。
但满五车读，行看一座倾。
喜雨得城字
秦观（宋代）

阴阳有常职，代御不可并。
一气或错缪，愆伏相寇兵。
惟时四月交，南国厌久晴。
风师挟帝令，呼号肆徂征。
云师畏推逐，蓄意不敢争。
雨师旷厥官，所苟朝夕生。
黄尘暗如雾，掩彼日月明。
帝眷一昔回，旱议沮莫行。
番然需膏泽，夜半来雨声。
黎明纵遐眺，沟浍各已盈。
青秧散广亩，白水涵孤城。
耕夫欣有托，水鸟飞且鸣。
乃知化工妙，悠然信难名。
行矣耘我穑，岁终伫坻京。
途中寄杨邈、裴绪，示褒子（永阳县馆中作）
韦应物（唐代）

上宰领淮右，下国属星驰。雾野腾晓骑，霜竿裂冻旗。

萧萧陟连腾，莽莽望空陂。风截雁嘹唳，云惨树参差。

高斋明月夜，中庭松桂姿。当睽一酌恨，况此两旬期。
谒同年许使君德开
阳枋（宋代）

欲造诗坛夺锦标，几回蹑足愧还休。
君提妙律都先手，我漫家吟浪出头。
济世自怜无绝力，叩阍刚道有嘉猷。
先生若动出关兴，便尔挑包逐去舟。
秋雨
赵文（宋代）

秋雨沉沉酒醒迟，小窗灯火对唐诗。
是谁隔屋鸣弦管，恰似吴山梦觉时。
次韵长儿生日示诸弟
陈著（宋代）

吾爱吾儿责望儿，终身实处看平时。
夫妻琴瑟方为顺，伯仲壎箎便是诗。
要向鲁邹中进步，先从曾闵上求知。
酒边见汝倾心句，不觉摇头笑脱颐。
春草堂为巍甫作
黎民表（明代）

谢公携屐处，坐爱一池幽。朱邸依兰阰，青山入蕙楼。

云容开浩渺，客思满汀洲。莫叹群芳歇，王孙正薄游。
送日本尔侍者
释绍昙（宋代）

径山无法与人传，几度亲遭劈面拳。
今日大唐回首去，鼻头元在口皮边。
绛都春·余往来清华池馆六年赋咏屡矣感昔伤今益不堪怀乃复作此解
吴文英（宋代）

春来雁渚。弄艳冶、又入垂杨如许。困舞瘦腰，啼湿宫黄池塘雨。碧沿苍藓云根路。尚追想、凌波微步。小楼重上，凭谁为唱，旧时金缕。
凝伫。烟萝翠竹，欠罗袖、为倚天寒日暮。强醉梅边，招得花奴来尊俎。东风须惹春云住。□莫把、飞琼吹去。便教移取熏笼，夜温绣户。
水龙吟·暮云低锁荒台
张榘（宋代）

暮云低锁荒台，凭阑四望天垂地。曼花半夜，蜚香缭绕，昔人曾记。往事悠悠，物华非旧，江山仍丽。怅斜阳芳草，长安不见，谁共洒、新亭泪。开放青峦旧址。动骚人、一番词意。青油幕里，相忘鱼鸟，水边云际。却恨清游，未能追逐，区区僚底。问何时，脱了尘埃墨绶，为虚斋醉。
悼主簿弟
张扩（宋代）

吾家几兄弟，君自老相依。每忆离亭别，俄伤旅榇归。

新铭聊记远，旧话总成非。举目苍茫路，潸然泪满衣。
得家信
陈培（清代）

接得家书至，开函不忍看。母妻艰事畜，儿女困饥寒。

客路五千里，乡思一万端。凭谁诉衷曲，永夜发长叹。
送吉州詹守五首
彭龟年（宋代）

柏移平地失崎岖，培壅恩深报一无。
惟有依归意难尽，不堪虢虢水循渠。
送友夏友夏赠诗有天涯流落同之句
王微（南北朝）

去去应难问，寒空叶自红。
此生已沦落，犹幸得君同。
称心寺中岛
方干（唐代）

水木深不极，似将星汉连。
中州唯此地，上界别无天。
雪折停猿树，花藏浴鹤泉。
师为终老意，日日复年年。
偈一百二十首 其二十六
释怀深（宋代）

金轮御世乾坤永，玉烛调时宇宙明。桃李无言春烂熳，不知何以报升平。
菩萨蛮
周紫芝（宋代）

风头不定云来去。天教月到湖心住。遥夜一襟愁。水风浑似秋。

藕花迎露笑。暗水飞萤照。渔笛莫频吹。客愁人不知。
开州园纵民游乐二首 其二
蔡襄（宋代）

节候近清明，游人已踏青。插花穿戟户，酤酒向旗亭。

日迥林光润，风回海气腥。未知何处乐，归路已严扃。
登谢惕斋处处台
叶春芳（明代）

清时谁信有遗才，卜筑幽居处处台。变态风云难点缀，忘机鸥鸟任徘徊。

诗从象岭千峰出，花向丰湖十里开。堪笑西湖老居士，谈玄讲易也时来。
初秋同杨国贤太监耀珠巴戬少监子贞监丞暨僚属重汎湖游西山
周伯琦（元代）

清商应候琯，凉飔涤炎歊。兰台多暇佚，西郊共消摇。

凌晨拂星多，适兴宁辞遥。稼宝丰黄云，击壤喧髦髫。

重峦霏湿翠，澄湖莹冰绡。朱华拥绿衣，弄影酣且娇。

菰蒲漾藻景，柳槐咽残蜩。楼船泛中流，雅会崇风标。

华讴振远树，妙舞惊潜蛟。霁虹驾文漪，飞阁摩层霄。

登临剧赏眺，沿洄屡停桡。累觞互称寿，气合笑语饶。

微云起天际，疏雨鸣林梢。异芳袭四坐，雾里群仙遨。

回头扰扰中，何啻万仞超。人生聚合难，况际休明朝。

同班侍璧府，峨冠听云韶。兹游岂偶尔，三生旧相招。

宛然在瀛岛，孰谓非松乔。羊谢素旷达，李郭真英翘。

欢悰各洒洒，归途尽陶陶。揽胜犹未遍，寻盟更联镳。
和见寄
韦骧（宋代）

公到蓬瀛十五春，我犹碌碌似轻身。自忻今日旌轩遇，却忆当年研席亲。

高论耸听多皦皦，孤衷懒叙且循循。试将辈学樽前数，白发相逢有几人。
九日社醉次陈克威韵
区越（明代）

人到开怀易放歌，社翁此醉客频过。残棋未落商山皓，丽句先惊水部何。

乡曲论文耆旧少，橘林将实雪霜多。白头潇散风尘外，月旦从将水镜磨。
斋居春久，感事遣怀
白居易（唐代）

斋戒坐三旬，笙歌发四邻。月明停酒夜，眼暗看花人。

赖学空为观，深知念是尘。犹思闲语笑，未忘旧交亲。

久作龙门主，多为兔苑宾。水嬉歌尽日，雪宴烛通晨。

事事皆过分，时时自问身。风光抛得也，七十四年春。
次韵李晦父炎早梅
曹彦约（宋代）

华颠淡色催人老，造化无功春不早。
翰林风月恣推排，万马一不三峡倒。
冷暖从渠入世情，孤真为我参幽抱。
单于未觉鼎鼐催，不与人间障烦恼。
泣姜贫乐谢长兴长赵可斋 其一
释居简（宋代）

葬近陈朝桧，伤心绝笔吟。家馀乞米帖，囊尽掷蛙金。

语戆贫难屈，名膻死弗沉。王孙种花县，何似古藤阴。
赠宋尔义北上访兄兼寄其兄尔孚二首 其二
郭之奇（明代）

亦知官有命，吾道少逢人。时最苛廉吏，君犹念远臣。

遥闻燕谷律，应得岭云身。归去黄峰北，故山不厌贫。
送归愚沈少宗伯予告归里 其二
翁照（清代）

忆昔初识公，其岁当壬午。两地合云龙，侨札通缟纻。

吴门与暨阳，来往互宾主。矻矻商古今，硁硁订出处。

龙跃终升天，云散难作雨。遥遥两地分，间隔寒与暑。

云龙今复合，情深逾昔者。齿增易惊惕，道进无违拒。

相期同惜阴，晚节师侃禹。
缘识
宋太宗（宋代）

圆结都来曜日光，玄珠应感必为祥。
若悟一真能自守，始知大道隐非常。
今春大震电雨雹南峰无之黄梦得诗来有天意因
度正（宋代）

仲春戊申日之夕，牛羊下来犹未毕。
回风烈烈涨黄壤，阴云冲冲蒙白日。
腾光初觉火烧空，打屋乍疑天陨石。
出门愁见荒山径，高卧徒惊堕四壁。
尝闻正直天所佑，又闻豪横天所疾。
盲风怪雨岂徒然，颠倒横纵未遑卹。
老农惨怛心欲死，群蛙号呼兴自逸。
那知杀菽困黔首，但指嘉禾歌赤舄。
何人漫读周官书，更笑深山间小艗。
送外侍翁大人并子虔兄公入粤
何佩玉（清代）

当头明月淡遥空，折柳歌骊曲未终。惜别本无儿女态，联吟喜有父兄同。

装轻半载诗书画，道远还愁雨雪风。十里花田烟树里，洋桃水碧佛桑红。

休嗟凤泊与鸾飘，一叶帆飞廿四桥。旧梦已怜池草冷，离魂拚共蜡花消。

乡关日远鸳鸯水，海国烟寒玳瑁潮。料得情深非久别，莫教再瘦到吟腰。

晨昏须博老亲欢，岭表风光任饱看。丹荔绿榕堪入画，珠蚶花蛤好加餐。

屈伸未免依人苦，冷暖应知作客难。珍重临歧无别语，早将尺素报平安。

不尽离愁宛转思，到时应在早春时。满篮香露花含笑，一路青山鸟画眉。

得意何妨归缓缓，关心惟愿去迟迟。素馨抹丽珠娘舫，好谱风华绝妙词。
赠命卜法术周生
胡炳文（宋代）

非相自无□□，凭君自相心塘。心事源头活水，相如云影天光。
杂题
陆游（宋代）

三生元是出家人，一念差来堕荐绅。
二寸楮冠双草屦，天公还我水云身。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其七
朱熹（宋代）

仙人空山居，道意妙群物。度世君则然，脩身吾岂不。

飞行仰云路，趺坐探理窟。独夜扣星坛，清斋具簪笏。
玉楼春
佚名（宋代）

萧萧海上风长起。也有梅花开玉蕊。爱君风措莹如冰，伴我情怀清似水。诗人纵复工难似。莫把闲花容易比。浓香吹尽不须愁，细雨微风催结子。
谢平江送至广通
杨慎（明代）

明月清风渡两桥，相随百里不辞遥。
共怜话别无长夜，红烛清樽碧玉箫。
丙子登岘山
李曾伯（宋代）

汉江为带楚山维，多少兴亡此地知。
万里边风寒故垒，千年陇月老残碑。
尘迷柏土龙根幻，水绕檀溪马骨悲。
举世岂无羊叔子，草莱犹未起男儿。
重会大方禅师
释德洪（宋代）

霜颅玉骨眉有棱，孤风照人虔敬增。寒松撼空夜瑟瑟，古井吞秋波不兴。

天柱峰前额加手，一别十年弹指久。嗟予尘土化征衣，爱君坐中舟壑走。

绳床为拂两头尘，响答空岩笑语新。人间何从得此客，解令寒谷夜生春。
达观台黄鲁直名之二首 其二
郭祥正（宋代）

高台千尺俯江干，达观宁论眼界宽。但见青山围远水，不知何处是长安。
访安福寺叶上人
张镃（宋代）

苍苔径入旧栽竹，树里桥横新凿池。
丈室稳居清绝地，岂容支遁不能诗。
德回上人写予真求赞
周必大（宋代）

非律非禅自在身，免丁不纳没公凭。
明知未是庞居士，且可题为破戒僧。
田居四时 其一
释道潜（宋代）

原隰春风暖，池塘雁北翔。晓耕云坞润，午饭野芹香。

燕子依茅栋，花枝过土墙。东阡与南陌，生事日皇皇。
秋日集汝申使君喜雨作时潘银对奕久之
胡应麟（明代）

淅沥寒声绕画墙，高梧飞叶半银床。珠帘乍卷三秋色，玉局徐银五夜凉。

南国蕙兰应被野，西郊禾黍渐登场。酣歌不是耽行乐，二顷城头有汶阳。
望永思陵
陆游（宋代）

绿衣迎拜属车尘，草木曾沾雨露春。
三十五年身未死，却为天下最穷人。
潮阳八景
吴仕训（明代）

金沟沟外种麻田，辟谷仙方自可传。莫道借车游已远，长瞻紫气在南天。
御幛坪
罗聘（清代）

桥平便游屐，赤阑无巧斫。窥涧俯乱流，面壁仰飞瀑。

或如雪作花，或如几铺玉。或如大小珠，倒倾千万斛。

山灵慰劳人，娱耳复娱目。淹留坐阴磴，不独洗烦溽。

因叹祥符初，繁华逝水速。玉略载天书，万乘来空谷。

辛苦献芝人，于焉开御幄。遗迹问清流，高松声谡谡。
予归未省松楸将以初秋望前汎湖之龙门已戒舟舰而连夕雨作不见月因赋天问二章 其一
岳珂（宋代）

拟放平湖月下船，棹歌中夕发长川。蘋风好为云开幕，兰桨不妨人扣舷。

猿鹤候迎将晓日，鱼龙悲啸未晴天。玉川塌额金沙上，阊阖封词漫一笺。
闭户
罗泰（唐代）

门前无屦迹，寂寞掩苍苔。一夜雨声急，满庭花乱开。

长吟春未老，失喜燕还来。为谢今朝事，孤斟浊酒杯。
答吴子文
卫博（宋代）

东游吴苑定何年，犹有佳名处处传。
殆过百闻今果尔，相逢一处两欣然。
强藏燕石知君厚，试乞鸾胶为我煎。
世上功名端易与，共期云翼跨芝廛。
颂古二首 其一
释道闲（宋代）

雪压怪松露，风高野渡横。将谓众生苦，更有苦众生。
游鲦
刘子翚（宋代）

禹凿天门浪渺茫，游鲦也解化龙翔。
风云得路夸头角，岁旱争寻窟穴藏。
八月十二日夜偕客赏木犀八首
陈造（宋代）

冰蟾蜚下一天霜，领{上四下各}岩花旖旎香。
我亦小园清绝处，与君同命醉为乡。
咏史下·曹操七首
陈普（宋代）

英姿萧飒发硎刀，除却无君事事高。
孟德文王能几许，只争谦退与矜豪。
杜诗
乾隆（清代）

杜诗于我有何缘，每一见之不忍舍。
寒为衰日可宜冬，暑作雄风足消夏。
于唐拔尔轶卢骆，在汉绰然媲班马。
清词丽句空古今，一一皆从性中写。
呜呼今而有其人，磬折吾当拜风下！
立春日山中与国臣弟饮泉上
邵宝（明代）

夜来风力苦难支，晓爱晴光起海涯。春在土膏初动处，寒留雪冻未消时。

梅花偏是山中早，松骨还于岭上奇。醉后一觞泉石畔，漫因老弟再题诗。
赠新会梁卓如孝廉七首 其一
夏曾佑（清代）

端门受命启微言，礼运中庸两大原。文质由来无定尚，明夷噩梦即贞元。
朝阴
吕陶（宋代）

朝阴昼多雨，少见日有光。四顾天地惨，万物皆茫茫。

占书久不读，何暇推雨旸。试以人事说，讶此非吉祥。

日者人君象，照临及遐荒。岂容一物掩，有若自晦藏。

明主躬听断，万事付纪纲。赏罚信且必，威令非不强。

天子报应间，安得阴侵阳。疑是蛮寇起，势力殊猖狂。

王师仅四万，灵旗指边疆。州郡少羡卒，馈挽须丁黄。

父子罢敛穫，女妻急缝裳。老母哭不忍，痴儿亦徬徨。

将行痛诀别，意谓趋死乡。小忧止窜匿，大患在杀伤。

蜀人不惯此，闻者皆仓惶。所以作霾雾，终日争飘飏。

秋毫与天地，自古不比方。中国及夷獠，何足校短长。

帷幄巳坐胜，虎貔谁可当。天威一扫荡，不使存微芒。

何时捷书至，喜声复锵锵。霄汉忽开霁，金乌欲飞翔。

登高赋常武，注目瞻扶桑。此愿殊未适，百忧满羁肠。
读庄子六绝句 其二
李纲（宋代）

世间物论最难齐，有万初从一气吹。若会此心平等法，天渊元自绝高卑。
送李侍郎迥秀薛长史季昶同赋得水字
张说（唐代）

汉郡接胡庭，幽并对烽垒。旌旗按部曲，文武惟卿士。

薛公善筹画，李相威边鄙。中冀分两河，长城各万里。

藉马黄花塞，蒐兵白狼水。胜敌在安人，为君汗青史。
次韵刘国正再赋
史浩（宋代）

去腊寻幽良独难，杖藜何处见斓斑。江村篱落雪晴路，水月池台春近山。

纸帐朦胧来醉里，人家依约在林间。西湖处士君今是，月晓多应独自攀。
夕霁
陈襄（宋代）

积雨向宵晴，氛埃荡杳冥。
高楼微射月，腐草半流萤。
电女千娇敛，云台一梦醒。
上皇归未得，歌断雨中铃。
夜归
周文璞（宋代）

还山迫暮夜，枕石吟下眠。
梦作童子日，采花弄寒泉。
回身在人世，欲去尘网缠。
永谢欢乐情，把袂入紫烟。
得丁执中书和前韵依用韵一首
王洋（宋代）

履坚抱节有谁如，本为书穷更买书，
命欲问天何厚薄，贫多闻买是乘除。
仓箱粟帛常亏课，庭户芝兰独献馀，
气味如君略相似，只论诗律愧空疏。
金刚随机无尽颂 其四 持经功德分第十五
释印肃（宋代）

小法勿贪婪，无二亦无三。唯此一事实，何用广言谈。
渡江云三犯·西湖清明
吴文英（宋代）

羞红颦浅恨，晚风未落，片绣点重茵。旧堤分燕尾，桂棹轻鸥，宝勒倚残云。千丝怨碧，渐路入、仙坞迷津。肠漫回，隔花时见，背面楚腰身。
逡巡。题门惆怅，堕履牵萦，数幽期难准。还始觉、留情缘眼，宽带因春。明朝事与孤烟冷，做满湖、风雨愁人。山黛暝，尘波澹绿无痕。
自和二首
刘克庄（宋代）

贵豪渠已重金带，贫病侬犹旧布衾。
钟阜解仇无宿憾，荆江感事有新吟。
早知馀耳交难保，晚觉王何罪未深。
白首还乡应闭户，断无保社肯追寻。
满江红
陈三聘（宋代）

天岂无情，天若道、有情亦老。功名事、问天因甚，蒙人不了。好伴云烟耕谷口，休将翰墨传江表。算鬓边、能得几春风，惊秋早。

陶令尹，张京兆。怀舒啸，贪荣耀。尽南柯一梦，漏残钟晓。滕阁暮霞孤鹜举，庾楼明月鸟飞绕。念老来、於此兴无穷，知音少。
嘉泰癸亥元日口占寄呈永和乘成兄
周必大（宋代）

归田初不隔江淮，底事新元未往来。
赌酒弹棋真梦尔，胶牙蓝尾亦悠哉。
莫思乐事年年减，且喜春花日日开。
兄弟相看俱八十，研朱赢得祝婴孩。
二月九日北园小集烹茗奕棋抵暮坐客及予皆沾醉无志一时之胜者今晨枕上偶成鄙句写呈逢时使君并坐客
李光（宋代）

胜日邀朋醉北园，森森乔木欲参天。更无粉色污尊俎，只有琴声敌管弦。

腊酒旋开浮绿蚁，春芽初破瀹新泉。欲修禊事清明近，曲水流觞拟晋贤。
故山葛仙翁丹井有偃松覆其上夭矫可爱寄题
陆游（宋代）

葛翁炼丹一千年，翁去丹飞余此泉；炯如古镜不拂拭，俯听缺此时锵然。
老龙受命护泉卧，蜿蜒直恐从天堕；人言神物老愈灵，夜半声酣风雨过。
放翁还山亦何有，闭门吟啸龙为友。
客来相对聊曲肱，但酌此泉胜酌酒。
桃花坞怀古
赵公豫（宋代）

坞号桃花著历阳，张公曾作读书堂。琅琅文采光前代，奕奕儒风显盛唐。

履境怀人诚韵事，居今稽古属贤良。河流不减当年绿，酌水犹馀翰墨香。
踏歌词四首·其三
刘禹锡（唐代）

新词宛转递相传，振袖倾鬟风露前。
月落乌啼云雨散，游童陌上拾花钿。
从驾还京诗
李德林（隋代）

至仁文教远，惟圣武功宣。太师观六义，诸侯问百年。

玄览时乘隙，训旅次山川。镇象屯休气，华盖翼飞烟。

鼓奏千人响，旗动七星连。峻岭戈回日，高峰马煦天。

姑射神游罢，萧关猎骑旋。更待东山上，看君巡狩篇。
重忆山居六首 钓石
李德裕（唐代）

严光隐富春，山色溪又碧。所钓不在鱼，挥纶以自适。

余怀慕君子，且欲坐潭石。持此返伊川，悠然慰衰疾。
和韩秋怀诗 其六
恒仁（清代）

有子日卓立，七岁赋《高轩》。坐使父执敬，不随群儿奔。

大母夙钟爱，朝夕侍笑言。称觞拜我后，戏彩舞我前。

束发就家塾，发愤尝忘餐。读书满数箧，有作成一编。

前年忽夭折，思之痛万千。秋风感我心，竟夕声悲酸。

汝弟始扶床，是时方熟眠。纵复能成立，迟汝十一年。
诸君江步以病不能从走笔寄之
彭汝砺（宋代）

烦君仔细数江峦，风物如今总几般。永夜水声应自得，新秋月色好谁看。

沙禽静敛双飞翼，鱼艇空馀一钓竿。诗力有穷情不尽，更凭收拾向毫端。
岭云
杨万里（宋代）

好山幸自绿崭崭，须把轻云护浅岚。
天女似怜山骨瘦，为缝雾縠作春衫。
闻蛩
文昭（清代）

秋来已十日，残暑未全平。忽听虫声动，能令凉思生。

绪风时入树，北斗渐沈城。欹枕尚无寐，孤镫欲二更。
偈颂一百四十一首
释师范（宋代）

坦坦平如镜，弯弯曲似钩。
无人收拾得，飏在粪堆头。
山行
方岳（宋代）

人情何翅抵黄间，鴥彼鸿冥杳莫攀。
宠辱可惊浮世事，是非不莫好溪山。
怒鹏已较三千里，老马宁思十二閒。
丘壑傥容诗入社，肯将宗派继还还。
法寿乐歌
赵文（宋代）

西云垂天飞流黄，宝鬘百万随风扬，帝居摩醯首罗乡。

采女如风侍帝旁，珠啼玉唾天风香，澹然神情无世妆。

下视邢尹纷醒狂，梵呗琅琅出清吭，天庖供馔荐豆觞。

帝饮食之寿以康，恒沙世界俱来王，天王神圣臣忠良。

春风万里酣耕桑，雨滴可数海可量，无有能知法寿长。

梵天释帝万亿岁，岁岁寿杯天下醉。
九月登黄岐山绝顶
曾迈（明代）

独有登高兴，欣逢九日缘。维舟分二水，著屐拟诸天。

潦倒悲秋客，清狂作赋年。悠然饶古意，宝塔拂云烟。
梅花开尽不及吟赏感叹成诗聊 其二
朱熹（宋代）

棐几冰壶在，梅梢雪蕊空。不堪三弄咽，谁与一尊同。

鼻观残香里，心期昨梦中。那知北枝北，犹有未开丛。
送张月洲往南雄访陈双山陈时谪为南雄郡丞
王慎中（明代）

万山深抱始兴城，问子胡为欲远行。逐客未蒙环玉赐，故人偏繫绨袍情。

岂学临邛因邑令，也嗤监里重侯生。论文樽酒相逢地，上郡应传有聚星。
颂古十首
释慧空（宋代）

主人无德客无机，石火光中闪电飞。
同死同生同得失，此心能有几人知。
大行皇太后挽歌词三首
韩愈（唐代）

一纪尊名正，三时孝养荣。高居朝圣主，厚德载群生。

武帐虚中朝，玄堂掩太平。秋天笳鼓歇，松柏遍山鸣。

威仪备吉凶，文物杂军容。配地行新祭，因山托故封。

凤飞终不返，剑化会相从。无复临长乐，空闻报晓钟。

追攀万国来，警卫百神陪。画翣登秋殿，容衣入夜台。

云随仙驭远，风助圣情哀。只有朝陵日，妆奁一暂开。
偈颂一百二十三首
释崇岳（宋代）

一不做，二不休，
宾主互换有来由。焦砖打著连底冻，
赤眼撞著火柴头。
题南屏山兴教寺清旷楼，赠择讷律师
杨万里（宋代）

清旷楼中夕眺间，落晖残雨两生寒。
楼中占尽南山了，更占西湖与北山。
早朝同员外元赋时有祀事
王称（宋代）

花拥千官刻漏传，蓬莱遥在五云边。星移北斗当宸极，乐动南薰捧帝筵。

迟日渐晞仙掌露，轻风犹袅御炉烟。明朝海上祠金马，紫凤丹书下九天。
早发龙沮馆舟中寄东海徐司仓郑司户
独孤及（唐代）

沙禽相呼曙色分，渔浦鸣桹十里闻。正当秋风渡楚水，

况值远道伤离群。津头却望后湖岸，别处已隔东山云。

停舻目送北归翼，惜无瑶华持寄君。
题扪参亭
李石（宋代）

林盘谷转走萦纡，两腋乘风上太虚。
尘世似将玄圃隔，仙宫元太赤城居。
著鞭欲跨鸾凰去，舐鼎曾嫌鸡犬余。
尺帚何当上霄汉，夜扪星斗步庭除。
暮春泛西湖次口号韵呈程待制十首
陈造（宋代）

重到西湖可便回，前年待得水芝开。
凭君问取闲鸥鹭，亲见跳珠溅客来。
王修竹监簿名楼曰与造物游命予赋
林景熙（宋代）

秦望诸峰入几看，仙居缥缈五云端。
天高地迥三千界，月白风清十二阑。
碧海气清珠佩湿，明河影落玉箫寒。
超然身在鸿蒙上，何必蓬莱跨紫鸾。
大仙庙
苏泂（宋代）

风木哀鸣想佩环，飞鸾何在古祠閒。
无端牢落悲秋客，刚把人间比梦间。
甲戌夏再过武林诸君招游西湖感兴二首 其一
尹台（明代）

一别西湖已廿年，旧游林壑异风烟。苏公堤上花存几，林逋宅前山自妍。

半压荷湾犹舞袖，已残柳岸尚歌弦。兵戈忍使繁华破，今古清波漫画船。
泊金陵
邓显鹤（清代）

一叶蒲帆指石城，暮云无际与天平。秋生泽国难为客，山到秦淮便有情。

终古兴亡柰何帝，过江风味可怜生。伤心呜咽寒潮水，消尽华年是此声。
江上题所居
韦庄（唐代）

故人相别尽朝天，苦竹江头独闭关。落日乱蝉萧帝寺，

碧云归鸟谢家山。青州从事来偏熟，泉布先生老渐悭。

不是对花长酩酊，永嘉时代不如闲。
闺情四首 其四
魏鹏（宋代）

薰风无路入珠帘，三尺冰绡怕汗黏。低唤小鬟推绣户，双弯自濯玉纤纤。
丹井陈子白母挽词二首
林亦之（宋代）

哀曲梧桐夜，何年苜蓿盘。
敬夫前辈重，好客归人难。
十月明朝尽，孤坟落日寒。
鹿门催作黍，此意竟长叹。
信步近村
陆游（宋代）

端闲何以永今朝，拈得筇枝度野桥。
三亩空园喧啄木，十寻高树络凌霄。
长饥未必缘诗瘦，多闷惟须赖酒浇。
兴尽归来又陈迹，一林风叶暮萧萧。
谢友人惠菊
郭印（宋代）

黄金胜友惠然来，佳节相逢酒一杯。
风味依依如旧日，只惊霜雪鬓边催。
长沙劝耕
真德秀（宋代）

千金难买是乡邻，恩意相欢即至亲。
年若少时宜敬老，家才足后合怜贫。
江城梅花引 其二
刘辰翁（宋代）

相思无处著春寒。傍阑干。湿阑干。似我情怀，处处忆临安。

想见夜深村鼓静，灯晕碧，为傍人，说上元。

是花是雪无意看。雨摧残。雨摧残。探春未还。到春还、似不如闲。

感恨千般、憔悴做花难。不惜与君同一醉，君不见，铜雀台，望老瞒。
纪恩诗
姜特立（宋代）

百首清诗夜上，九重温诏晨颁。
自古封侯赐璧，慷慨只立谈间。
次文虎韵戏晖书记
李彭（宋代）

孤舟泛湛水，心法已圜融。诗律期三昩，庵居役二空。

住山须拙斧，阅世任寒蓬。慢着寻幽履，雪泥殊未通。
午顿
白玉蟾（宋代）

笋方合爪蕨擎拳，好与同参诗里禅。
居士闻韶今已久，炉峰为我晓生烟。
乐溪居万卷楼三首 其二
蒋重珍（宋代）

剩有溪山树，书楼迹已陈。故人不可见，绕树一悲吟。
衡岳道中
陈与义（宋代）

城中望衡山，浮云作飞盖。
朅来岩谷游，却在浮云外。
送梁六自洞庭山作
张说（唐代）

巴陵一望洞庭秋，日见孤峰水上浮。
闻道神仙不可接，心随湖水共悠悠。
醉题二首
方回（元代）

卖花人憩小楼前，买几枝看日典钱。
诗向梦中频□□，□才醉后便如仙。
贫閒略比陶元亮，老寿将过白乐天。
□□定为林下计，严滩西向练溪船。
问汉守刘宝贤觅酒四首
郭印（宋代）

不到房湖已数年，曲生风味想依然。
使君酝藉真无敌，欲向樽中识圣贤。
月夜
张纲（宋代）

渔火前村近，秋砧静夜多。山烟归宿鸟，水月动明波。

烛短催诗急，樽空奈客何。抱愁眠不稳，林影半床过。
和钦止桐庐中道见寄二首 其二
赵鼎臣（宋代）

昔忝同僚分，深惭国士知。发衰将得白，衣素已成缁。

富贵君馀事，功名彼一时。腊梅如可寄，为折最南枝。
戏呈吴江令张明达
廖刚（宋代）

陆羽甘泉冷似冰，松江因向令贤明。要须更取中桥水，欲看三君子斗清。
哭亡夫
孔丽贞（清代）

亲老妾心悲，哭君无尽期。月圆分镜日，雨滴断肠时。

生死魂难聚，幽明路已歧。纵为华表鹤，留语复谁知。
二叠 其六
刘克庄（宋代）

百卉凋零独凛然，谷风栗烈涧冰坚。阴山餐雪有臣节，中野履霜无母怜。
醉春风·陌上轮蹄满
陈德武（宋代）

陌上轮蹄满。花间蜂蝶乱，画帘低卷对南山。□□□。轻暖轻寒，乍晴乍雨，风流云散。罗袖伤春晚。纨扇惊秋换。谁将白雪污青鬟。懒懒懒。金星笙歌，茅檐风月，悲欢相伴。
南歌子
向滈（宋代）

路尽湘江水，人行瘅雾间。昏昏西日度严关。天外一簪初见、岭南山。北雁连书断，新霜点鬓斑。此时休问几时还。准拟桂林佳处、过春残。
安宣抚生日
魏了翁（宋代）

知是皇家几世仁，天开人物作长城。
元崇雅号济时相，景略真长间代英。
天路旗常铺绩用，中原草木识威名。
北征西略公余事，应念风胞百万生。
和千家诗六十首 其十七 游小园不值
李江（明代）

白石苍苍久绿苔，却疑花木未曾开。东风莫道无春色，且看墙蝶也飞来。
题彭城南台寺苏眉山诗刻后
贺铸（宋代）

秋风几度老江蓠，鼎水眉峰隔梦思。下走误传宣室召，上前谁进子虚辞。

东坡麋鹿同三径，西掖鹓鸾占一枝。独有野僧违一俗，翠珉新勒旧题诗。
过居庸
韩雍（明代）

居庸天下险，山势入青苍。路转羊肠曲，溪分雁尾长。

关门严虎豹，烽堠禦豺狼。愿保藩屏固，皇图万世昌。
红窗听
晏殊（宋代）

记得香闺临别语。彼此有、万重心诉。淡云轻霭知多少，隔桃源无处。

梦觉相思天欲曙。依前是、银屏画烛，宵长岁暮。此时何计，托鸳鸯飞去。
雪夜酌酒
刘攽（宋代）

雨雪寒休市，春泥早闭门。严城深窈窕，孤月静黄昏。

栖翼此中树，高舂何处村。物容烦应接，乘兴即开樽。
过赵受庄
杨万里（宋代）

老子方孤闷，西山忽在旁。
回头邬子砦，明眼赵家庄。
试饮章江味，中涵吉水香。
望乡侬已喜，而况到吾乡。
青溪江上
熊攀龙（清代）

湖海倦游客，严冬寂寞归。白沙洲尾阔，黄叶树头稀。

洞古藤悬幔，岩寒草结衣。青溪流水急，时涌雪花飞。
登湄洲
张煌言（明代）

不尽沧浪兴，孤洲眺晚晖。海翁称地主，野父说天妃。

舴艋风前出，镰锄雨后归。侏禽虽未解，一笑亦忘机。
新月
陈廷瑚（清代）

忽睹银钩挂，窗前花影新。欲留难久住，妒杀画眉人。
秦中卧病思归
裴夷直（唐代）

索索凉风满树头，破窗残月五更秋。

病身归处吴江上，一寸心中万里愁。
寄郑助教兼似胄监诸友
王恭（明代）

奉诏西游匹马迟，金陵山水帝王畿。乡书见雁休愁寄，官舍闻莺晓梦归。

白首桥头听夜漏，青云池馆醉春衣。遥怜璧水多麟凤，天子临雍世所稀。
韩干画郭家师子花此画本江南故家
周紫芝（宋代）

神驹堕地无渥洼，象龙不复来流沙。开元画手老韩干，为作郭家师子花。

当年故物不堪看，踣铁四蹄俱脱腕。英姿逸态犹精神，仿佛风鬃血流汗。

龙眠画足不画蛇，意象异世同一家。由来四大各假合，得此三昧无等差。

中郎名高自年少，画工如山不同调。人间意气惊薾云，笔下风流尔得妙。

王家人物小安丰，作诗论画公所同。一洗万古凡马空，九原谁唤杜陵翁。
送人归吴
寇准（宋代）

忽忆湖山景，沿流兴不穷。
孤舟将去夜，绝塞已来鸿。
白发前期近，沧川旧业空。
明时方道在，莫更学渔翁。
周巨寺
李复（宋代）

长杨夹通津，修竹带北冈。
寻行不知远，时闻芝术香。
渡溪陟翠巘，松柏高苍苍。
木杪见栌檐，塔庙居上方。
盘步曲折峻，入门庭宇荒。
道人貌清羸，趺坐临朝阳。
手持天竺书，贝叶翻金光。
炉残柏子烧，龛续明灯长。
见我默不语，举杖鸣匡床。
以示清静观，妙出转徒乡。
我从绝塞来，尘侵两鬓霜。
形骸久颠顿，思逐归鸟藏。
偶来叩禅扃，夐与人世忘。
金篦刮病膜，清冰沃烦肠。
铁牛耕石田，海底种扶桑。
超然越初地，青莲泥中芳。
正冬御殿上寿乐章八首其二皇帝举第二爵酒登
杨亿（宋代）

帝图会昌，仁兽效祥。
双觡共觝，示武不伤。
四灵为畜，玄枵耀芒。
公族信厚，元元阜康。
题姚愧州明府园亭 其二
佘翔（明代）

亭对青山一水分，隔林啼鸟静中闻。若非寂寞耽奇字，载酒何人问子云。
和陈舜弼中秋有感三首
冯时行（宋代）

宦海浮沈久倦游，一声云雁一襟秋。
只今楚客多愁思，况是潘郎已白头。
何处有山堪寄老，此时无月亦登楼。
寸心或是孤云起，浩荡天涯不可收。
舟过德山为留半日
黄文琛（清代）

今日何日饱看山，山色落我船窗间。定知山灵独笑我，间官何事身不间。

舟子催促莫久住，此间未是收帆处。凉波叠碧天已风，沙禽突破秋烟去。
送少微上人入蜀
李端（唐代）

削发本求道，何方不是归。松风开法席，江月濯禅衣。

飞阁蝉鸣早，漫天客过稀。戴颙常执笔，不觉此身非。
宫妓
李商隐（唐代）

珠箔轻明拂玉墀，披香新殿斗腰支。

不须看尽鱼龙戏，终遣君王怒偃师。
白居易有望阙云遮眼思乡雨滴心之句用其韵为
郑刚中（宋代）

南方秋不悲，奈我居异乡。
不见枫叶丹，但怜菊花黄。
扫迹燕如客，斜书雁成行。
梦中清愁阔，云此是潇湘，
潇湘连洞庭，何处是东阳。
上留提刑寿
陈元晋（宋代）

中秋清绝冠秋天，间气生贤得月先。
一念来从金粟洞，三生曾伴赤松仙。
绣衣踏遍江湖上，线履催归雨露边。
且别崆峒朝帝去，它年来拍广成肩。
和刘过夏虫五咏 其四 蚊
孙应时（宋代）

利觜死一饱，何劳更喧哗。肉薄来如云，举扇谁能遮。

诸君幸小忍，秋风期不赊。披襟约凉夜，明月钓寒沙。
句 其四
赵令畤（宋代）

紫蟹黄橙知有思，天教出向夜凉时。
旬沐二首
宋祁（宋代）

待诏官非急，还家体不勤。
里无休汝骑，窗有上羲人。
密树稍迎夏，晚花犹及春。
幽怀谁与晤，杯酒强相亲。
送吕巨源明府之上海令予尝同事棘闱
王留（明代）

严寒难怪马身僵，候令披衣敢避霜。
驿舍孤灯强半黑，村园残叶不多黄。
海鱼来往乘潮汐，巢鸟高低识雨旸。
到日好凭官阁望，飓风吹过疾帆樯。
和孙端叟寺丞农具十五 其十五 牧笛
梅尧臣（宋代）

牧人乐下牧，背骑吹短笛。声穿吴云低，韵入楚梅的。

谁嗟苦调急，自与幽意寂。应同尧时民，歌将土壤击。
赵正则
周必大（宋代）

春深游客竞繁华，宝马香轮带曲车。不为来看招隐树，有谁肯顾野人家。

飞飞粉蝶须相映，皎皎银蟾色共誇。今得审言诗胜画，传神何必赵昌花。
盘蛇岭在云霄驿北三十里时正月半梅花开
王缜（明代）

屈曲盘蛇草树平，瘴云撩乱野虫鸣。眼前惟有梅知己，暗送清香伴我行。
赠端孝思
孙蕡（明代）

端郎白皙如冠玉，葩辞丽藻撑满腹。生来未作九品官，声价蚤已惊流俗。

阿翁旧日尚书郎，出领方镇专衡湘。掖垣休暇会宾客，冠带楚楚盈华堂。

怜君三十犹未娶，却向穷檐守章句。纷华满目何足云，昔者炎门今不遇。

杨花三月石城西，翠袖红裙满大堤。良辰欢笑暂行乐，永夜索寞犹孤栖。

兴来呼酒秦淮屋，宣州雪梨如碧玉。坐中北客为燕歌，歌得前朝数般曲。

看君颜面人中英，暂时逊缩非避名。凤雏未必老丹穴，谢安亦岂忘苍生。

玉堂学士龙门叟，日日谈君不容口。振翮青云谅匪遥，与君且尽杯中酒。
长宵
朱淑真（宋代）

月转西窗斗帐深，灯昏香烬拥寒裘。
魂飞何处临风笛，肠断谁家捣夜砧？
昼
权德舆（唐代）

孤舟漾暧景，独鹤下秋空。安流日正昼，净绿天无风。
云露堂前杏花
范成大（宋代）

蜡红枝上粉红云，日丽烟浓看不真。
浩荡光风无畔岸，如何锁得杏园春。
自题墨竹
刘延世（宋代）

酷爱此君心，常将墨点真。
毫端虽在手，难写淡精神。
一砺
郑思肖（宋代）

愈久愈不变，一忱生死俱。独行天与语，枯坐石为徒。

血污衣冠国，冤浮盗贼区。何当洗兵马，终古统炎图。
一枝花
何希尧（唐代）

几树晴葩映水开，乱红狼藉点苍苔。

东风留得残枝在，为惜馀芳独看来。
题吴匏庵东庄诸景二十首 其十一 朱樱径
石宝（明代）

樱桃何累累，清光映寥廓。尽日无风吹，朱实忽自落。
浴罢
范成大（宋代）

西城落日半轮明，浴罢衣裳一倍轻。
玉宇风来归鸟急，火云销尽绿云生。
游终南山杂咏 重云道中海棠
李騊（宋代）

万点梢头烂晓霞，谩随闲世斗春华。孤根自是生穷僻，未必轻输别圃花。
偈颂六十五首
释普济（宋代）

经行及坐卧，常在於其中。
要识其中事，长汀江水东。
章掖门候驾谒陵
黎瞻（明代）

卜兆宁皇母，回銮自楚湘。行宫仙仗卫，天路紫云长。

候火明櫜鞬，前驱跃骕骦。千宫与万姓，踊跃拜龙光。
水调歌头
冯取洽（宋代）

可之有，因赋是词付何琮，俾歌之以侑一醉。

雪霁春已半，露重午方暄。一筇挂上高绝，便觉眼前宽。指点数家楼阁，检校一村花柳，绿水接青烟。峦岫竞围绕，风日更清妍。

闹媒蜂，纷使蝶，菜花繁。少年正尔行乐，谁复顾华颠。自有此丘此坂，那得游人箫鼓，暖响出中天。归步不妨晚，恰则月初弦。
送李明府
释今岩（明代）

蓝田日暖赋归耕，冠盖萧萧出凤城。令署罢来巾帻懒，家山梦去马蹄轻。

秋过庾峤轻装刺，雪至吴江得性情。独有长亭歌别者，日凭高处望行旌。
菩萨蛮（立春日）
郭应祥（宋代）

雪销未久寒犹力。霜华特地催晴色。残腊尚余旬。隔年先见春。

独怜霜点鬓。羞戴银幡胜。百里欲熙然，今年强去年。
咏白海棠
曹雪芹（清代）

半卷湘帘半掩门，碾冰为土玉为盆。
偷来梨蕊三分白，借得梅花一缕魂。
月窟仙人缝缟袂，秋闺怨女拭啼痕。
娇羞默默同谁诉？倦倚西风夜已昏。
瓜州遇风
杨万里（宋代）

金钲三声船欲发，天地苍茫忽开阖。
恶风吹倒多景楼，怒涛打碎金山塔。
涛头抛船入半空，船从空中落水中。
势如崩山垧日二十九，声如推随万石之虡千石锺。
岸人惊呼船欲没，舟人绝叫船复出。
平生所闻杨子江，无风已自波相撞。
莫教风动一波起，三日奔腾收不止。
君不见，逆酋投鞭欲断流，
槁街自送月氏头。
送刘山阳
徐铉（宋代）

旧族知名士，朱衣宰楚城。所嗟吾道薄，岂是主恩轻。

战鼓何时息，儒冠独自行。此心多感激，相送若为情。
再和时习五章取礼记一句·月令上丁习舞释菜
袁甫（宋代）

圣道洋洋沧海如，不流天下只流洙。
上丁释菜今非古，唤起遗凤属我徒。
纪异 其一
冯溥（清代）

己未秋七月，廿八直官廨。震动起重渊，衰老适相邂。

初听蛟龙吼，水势涌澎湃。复拟雷霆怒，击物刀必夬。

奔走争一门，汹汹群夺隘。帽脱鲜结缨，袒裼任衣衩。

跬步暗前途，举足迷所届。造物胡不仁，或是天地噫。

仓猝遘乖异，喘定神尤惫。战剽色各变，相对不能话。

招魂幸得活，倾压分一界。岂是九河复，沟裂分多派。

屋覆势连鸡，墙彻溷贵介。嗟哉土中人，狼藉如填债。

上帝降鞠凶，下土横彫瘵。
山丹
刘克庄（宋代）

偶然避雨过民舍，一本山丹恰盛开。
种久树身樛似盖，浇频花面大如杯。
怪疑朱草非时出，惊问红云甚处来。
何惜书生无事力，千金移入画栏栽。
慈恩寺塔下避暑
刘得仁（唐代）

古松凌巨塔，修竹映空廊。竟日闻虚籁，深山只此凉。

僧真生我静，水淡发茶香。坐久东楼望，钟声振夕阳。
与京口诸子重登蒜山春波阁
徐熊飞（清代）

苍然淮楚到尊前，胜侣重逢启别筵。高树涛声过白昼，大江帆影落青天。

惊心风雨登临日，回首英雄战斗年。十万长刀歼寇地，那堪海道尚烽烟。
闻喜宴和御诗
杜范（宋代）

清朝策士属新元，四海英髦意气轩。
自是冕旒崇直道，亦令韦布效忠言。
鹿苹初洽君恩重，凤藻俄颁帝语温。
此日微臣陪镐宴，更惭兰省滥搜抡。
挽本奉议
陈傅良（宋代）

盛事无虚得，玄襟可自知。
遍观同辈行，试似暮年时。
衮冕趋椒殿，箫韶送玉卮。
又宜天一笑，独此有遗悲。
咏智门佛殿前凌霄花与斯远同作
赵蕃（宋代）

桂栽初得地，藤附亦凌霄。
层叶圆如葆，高花艳若烧。
故能开续续，殊愈落飘飘。
有木方思种，从僧会乞苗。
秋夜
董文甫（金朝）

见即如无炉上雪，淡而有味水中盐。齐行定慧千灯焰，净识乾坤一镜奁。
菩萨蛮 宿造口用稼轩韵
许有壬（元代）

月明江阔天如水。夜深残烛纵横泪。底事不求安。世间多好山。一杯君且住。万里人南去。倡汝莫要予。山寒无鹧鸪。
李陵录别诗二十一首 其一
佚名（魏晋）

良时不再至，离别在须臾。屏营衢路侧，执手野踟蹰。

仰视浮云衢，奄忽互相逾。风波一失所，各在天一隅。

长当从此别，且复立斯须。欲因晨风发，送子以贱驱。
庵僧善能求诗赠二绝句 其二
葛胜仲（宋代）

一瓶一钵早周游，参遍云门与赵州。卷席归家只趺坐，了无一法可推求。
十二咏 其三 药圃
李纲（宋代）

病翁饵药欲扶衰，自斸霜根种种移。端为出山成小草，白云深处养青芝。
初夏移舟天马山过嘉树林听僧道净弹琴
陆深（明代）

城阴水木夏初临，十里来过嘉树林。乘兴不妨灵运屐，赏心先到颖师琴。

望中海日依微见，物外烟霞次第寻。欲上前山最高处，扁舟应向五湖深。
白杜迓客一首
刘克庄（宋代）

贫食官仓不自由，强扶衰病坐荒邮。
送迎不是祠官事，偶见青山急下头。
惠彦光挽词
张守（宋代）

声驰太学俊游先，膏火穷年味绝编。百战收名丹桂籍，一麾送老白云边。

心闲要路门无辙，岁恶穷阎爨有烟。全福略无毫发恨，更馀身后一经传。
台湾近咏十首呈巡使黄玉圃先生 其四
蓝鼎元（清代）

闽学追鲁邹，东宁昧如障。当为延名儒，来兹开绛帐。

俾知道在迩，尊君与亲上。子孝及父慈，友恭更廉让。

从兹果力行，诱掖端趋向。其次论文章，经史为酝酿。

古作秦汉前，八家当醯酱。制义本儒先，理明气欲王。

洗伐去皮毛，大雅是宗匠。此地文风靡，起衰亦所望。
上黄端明寿诗以伫期三入后一品见玄孙为韵 其六
李吕（宋代）

姓字本无双，山林今见一。动必合礼经，心焉在王室。
华山馆为国家营功德诗
沈约（南北朝）

沐芳祷灵岳。
稽首恭上玄。
帝昔祈万寿。
臣今请亿年。
丹方缄洞府。
河清时一传。
锦书飞云字。
玉简黄金编。
下第东归留别郑侍郎
许棠（唐代）

无才副至公，岂是命难通。分合吟诗老，家宜逐浪空。

别心悬阙下，归念极吴东。唯畏重回日，初情恐不同。
句
施元长（宋代）

我观招提境，古桧何苍奇。
白蚁巢其根，青虬啮其枝。
淮西
陈允平（宋代）

舟子解贪程，能知倦客情。
断云微雨霁，远水落霞明。
驿古如荒庙，山平接废城。
游淮少年事，今只叹劳生。
一云山小饮徐氏园归途山中作得身字
王世贞（明代）

入眼山家事事新，长松历落踞苍旻。苔文剪绿移幽径，竹色分青与近邻。

双屐天容归后态，一尊秋属醉馀身。莫愁斜照行相迫，但宿那能问主人。
五无吟六首 其二
唐朝（元代）

此君原是主人翁，夙夜惺惺俨在中。只为杜门能谢客，一间虚室自玲珑。
鬼门关谚
佚名（唐代）

鬼门关，十人去，九不还。
送万俟持正三首
李新（宋代）

棠垂千里翠，冠拂九重烟。
夹鬓红霞旆，摇龟浅杏鞯。
酒醒思凤语，惆怅落花前。
奉和家大人草堂课耕韵 其一
李美仪（清代）

高畴新雨足，布谷唤春耕。千亩回村绿，三家结舍平。

犊肥田竖喜，鸟起草人醒。惟有田翁乐，悠然候岁成。
锦屏山
林景熙（宋代）

锦障郁嵯峨，秀出城之西。
直是神气积，宛若屏障开。
苍翠接重壤，上与浮云齐。
幽花被晴壁，古树欹层崖。
下有张夫子，读书事幽栖。
于今几百岁，衣冠世多才。
伟哉据名胜，林泉足徘徊。
兹晨幸休暇，杖屦同攀跻。
和风袭轻裾，好鸟鸣喈喈。
勇往遽忘疲，穷深陟崔嵬。
极目万里外，顿觉群山低。
长啸倚苍松，畅然舒我怀。
偶得双鲫
陆游（宋代）

今朝溪女留鲜鲫，洒扫茅檐旋置樽。
养老不须烦祝鲠，从来楚俗惯鱼餐。
橘枝词三首记永嘉风土
叶适（宋代）

琥珀银红未是醇，私酤官卖各生春。
只消一盏能和气，切莫多杯自害身。
乐清轩诗为沙士清题 其一
倪谦（明代）

门枕清溪画不如，杜陵新卜浣花居。兰英绕砌清宜佩，柿叶垂檐绿可书。

磬折奴颜羞媚世，羽轻仙骨欲凭虚。洛城多少行窝内，争候尧夫驻小车。
句
黄孝先（宋代）

日者未知裴令贵，世人争笑祢生狂。
句
张绶（宋代）

江山清绝冠吴头。
石仙观
张汉彦（宋代）

苍崖如壁立，神仙好岩居。
杖藜往佳招，还与胜境俱。
寻幽憩真馆，访古得遗书。
傍有千寻木，中藏蝉蜕躯。
终然跻绝顶，眼界聊一舒。
军峰散云雨，盱水带城隅。
始知众山小，端欲隘寰区。
达人等大观，笑彼形器拘。
天寒风景暮，归兴促篮舆。
幸兹及官闲，行色可徐徐。
前修傥可作，微禄亦何须。
眷言还故山，著论拟潜夫。
送李先之归南
晁说之（宋代）

夫子声名大，凄凉三十年。
晚交弥好易，夙志自覃玄。
泰华冰霜洁，江湖鸿雁边。
别期不相假，吾道信茫然。
铜官山醉后绝句
李白（唐代）

我爱铜官乐，千年未拟还。
要须回舞袖，拂尽五松山。
发孔镇晨炊漆桥道中纪行十首 其五
杨万里（宋代）

斫地烧畬旋旋开，豆花麻荚更菘栽。荒山半寸无遗土，田父何曾一饱来。
秦城二绝
李石（宋代）

堑成雉堞绕蚕丛，汉栈分明蜀徼通。
只说金牛能诳客，已输巴粟到关中。
金莲花草之贱者也产钱翁悬磬室前遂获图之而余戏题焉
王世贞（明代）

我佛不肯跏趺坐，玉儿不肯婀娜步。有根难入卫军池，有蒂难娜少陵句。

作君悬磬室前花，要使穷儿暴成富。
梅花十二咏 其十二 尽开
邓云霄（明代）

流光不肯住，烟景复相催。寄语看花者，休携玉笛来。
熙宁观享明堂二首
佚名（隋代）

于皇圣考，克配上帝。
永言孝思，昭证嘉币。
题赵子固墨兰
韩性（元代）

镂琼为佩翠为裳，冷落游蜂试采香。烟雨馆寒春寂寂，不知清梦到沅湘。
答毛子霞 其二
屈大均（明代）

离亭愁执手，嘉会不崇朝。假食歌声苦，从军塞路遥。

文章沉白草，膂力尽秋雕。三奏金笳罢，胡骢惨不骄。
宿广闰寺庾岭方丈
释元肇（宋代）

两程行始到，寺与海波邻。插草燉煌士，传衣庾岭人。

话长缘久别，月澹欲侵晨。忆在凌霄日，相同是夙因。
杂赋
陆游（宋代）

终日才堪米一升，生涯略似草庵僧。
湿薪不管晨炊晚，留得松肪代夜灯。
题霁峰园十八景
熊琏（清代）

极望总玲珑。似在云峰。横吹一曲月明中。片片梅花何处落，响入高空。

古调许谁同。跨鹤仙翁。飘然亦欲御天风。十指寒生双袖薄，唤醒蛟龙。
挽钱贤良
刘宰（宋代）

奏篇重彻冕旒前，欲挽银河荡八埏。
六计不为当世间，一编空受老人傅。
规恢汉祚天方取，问讯南昌尉已仙。
遇合无人会成数，故山松柏惨寒烟。
奉和圣制答张说扈从南出雀鼠谷之作
袁晖（唐代）

魏国山河险，周王警跸回。九旗云际出，万骑谷中来。

石路行将尽，烟郊望忽开。赏矜垂柳报，春畏落花催。

兴逸横汾什，恩褒作颂才。小臣瞻日月，延首咏康哉。
新雁过妆楼 得晦闻书，怅然赋答
陈洵（清代）

玉合罗囊。红香小、相怜蠹损春装。浣襟兰泚，羞照一水昏黄。

倦眼西风谁最念，冻萤带雨弄书光。泪绡藏。故人惯识，淹过重阳。

华堂当时送客，怨背窗暗烛，不照回肠。岁寒身世，歌外落雁清霜。

芳尊自吟自泣，任持摺、花前金缕裳。香奁集，算只除彤管，谁与冬郎。
宫词
元稹（唐代）

外人不识承恩处，唯有罗衣染御香。
暑过友人新斋六首 其三
王夫之（明代）

古人不可知，今人我对君。有时发狂嗔，太和自氤氲。
书怀
赵子觉（宋代）

柳影槐阴绿绕村，日长细得话诗情。迎风紫燕忽双去，隔雨黄鹂又一声。

笔墨生涯成冷淡，笋蔬盘馔易经营。世间微利真刀蜜，有底驱驰取重轻。
鲈鱼
谢墉（清代）

岂为秋风乡思增，莼羹菰饭要同登。神仙便是逢元放，羁宦能无感季鹰。

晓市波浮催膳鼎，秋江霜下贱渔罾。莫夸玉鲙金齑法，携酒苏公乐不胜。
和平甫寄陈正叔
王安石（宋代）

强行南仕莫辞勤，闻说田园已旷耘。
纵使一区犹有宅，可能三旷尚无君。
且同元亮倾樽酒，更与灵均续旧文。
此道废兴吾命在，世间滕口任云云。
自问二首
邵雍（宋代）

年来因甚可吟诗，桃李无言莺有辞。
啼到黄昏犹自啼，奈何人老又春归。
玉蝴蝶 其三
叶纨纨（明代）

景色秾芳清昼，游丝无力，袅袅轻柔。欲挽春光同住，堪笑难留。

碧烟侵、旧时罗袖，红香淡、独自妆楼。绣帘幽。弄晴啼鸟，唤雨鸣鸠。

多忧。凭高一望，江南春色，千古杨州。回首繁华，断肠都付水东流。

黯魂销、一番怀古，空目断、万缕新愁。几时休。绿杨芳草，春梦如秋。
题拄杖二首 其二
释函是（明代）

我凭汝力，汝得我立。汝我兮同心，不可转兮匪石。

绝夷险以进止兮，遵先贤之遗轶。行终古而勿替兮，挈斯人以跻乎峻极。
逢故人夜话
王汝玉（明代）

结发未有□，托交尽才雄。与君同戏赋，曾谒兰台宫。

满堂总是青云客，一时声闻凌烟虹。宁知失志沦江海，岁月无情不相待。

北游屈指几人存，镜里朱颜暗销改。知君试宰古青州，旋闻投绂归林丘。

恍然客馆见颜色，疑是山阴雪夜舟。相逢却忆少年日，怒发上冲森似戟。

黄金百镒一旦空，何事栖迟困朱墨。兴来击剑鸲鹆舞，平生心胸为君吐。

丈夫零落草芥间，三尺儿童共唾侮。狂谈极辩感慨多，长夜迢迢未半过。

解貂难当吴姬酒，其奈空斋明月何。明月耿耿星参差，银河倒挂天南陲。

与君且卧待明发，欲济苍生犹未迟。
与鲜于庶子泛汉江
岑参（唐代）

急管更须吹，杯行莫遣迟。酒光红琥珀，江色碧琉璃。

日影浮归棹，芦花罥钓丝。山公醉不醉，问取葛强知。
怀陈明府荀少 其二
廖凤徵（清代）

高阁凭遥岫，孤吟君未来。谁家秋酿熟，野径蜡梅开。

残雪荒城寺，斜阳古戍台。邮程百里外，驰望数徘徊。
次韵陈叔强见寄
戴复古（宋代）

识面者无数，论交要有缘。
未闻苍玉佩，先枉碧云篇。
采凤腾诗笔，持螯泛酒船。
山阴或乘兴，何待菊花天。
题南昌邑大夫俞君尊公坦庵
姚勉（宋代）

人心机擭日以非，太行羊同一肠巇。
坦庵先生独不尔，方寸境界天平夷。
弦歌武城有贤子，宽旷襟怀亦如此。
会令天下归此庵，荡荡康庄行九轨。
涌翠亭梅花
熊禾（元代）

来者为新去为陈，阴阳如代各还香。
花开花谢亦常理，对花不还尤花神。
平生性耆不在花，两年颇与梅相亲。
何人种梅绕此屋，一见使我心清冷。
老树槎牙溪侧径，枯枝倒挂池边亭。
花开主人不复赏，我来却作花主人。
此花不还相香色，凜凜大节何峥嵘。
北海雪深臣皓首，霜寒中野儿悲吟。
荷蓧老人留植杖，沧浪孺子来濯缨。
神人妃子固有态，此花不是儿女情。
托根山谷居岁晚，自分不及芳春辰。
春前腊后挺高洁，留与桃李争妍新。
春寒桃李犹未开，莫随羌管轻飘零。
先生自是绝俗士，西湖东合当齐名。
巡檐索笑兴不浅，金樽檀板随红尘。
斯言近戏君勿讶，南山松柏终年青。
江行四首
陈造（宋代）

远近青山不办看，翩翾征雁敢争先。
船头起浪风头孰，不假骖鸾自半仙。
嘲周叔重梦感
王世贞（明代）

客里深秋意，芸阁病周郎。魔障重难透，心兵躁未降。

幽期即中重，故好隔兰房。春卉留蝴蝶，晓雨殢高唐。

惊回忽不见，思至自难忘。依依想颜色，濙濙湿泪光。

千里倘同契，离睽讵云伤。
子羽金陵寄红桥诗（七首）
张红桥（明代）

伤春雨泪湿鲛绡，别雁离鸿去影遥。
流水落花多少恨，日斜无语立红桥。
慈顺堂
彭龟年（宋代）

我官广文馆，门巷正萧索。
王孙幸过我，开口有请托。
索诗慈顺堂，一再不可却。
人心有太平，此岂易描摸，
夭夭吹棘心，韡韡灿棣萼。
君方大欢足，天地费酬酢。
而我独零丁，诗复那可作。
因君索诗苦，谩荐尝试药。
中庸十五间，此理非外铄。
反身若不诚，为善终未乐。
题束季博山园二十首 其二 瑞雪
牟巘（宋代）

轮囷肖天巧，沾䨴含雨意。惟应野老知，此是丰年瑞。
偈颂一百六十首
释宗杲（宋代）

眼不自见，刀不自割。
吃饭济饥，饮水定渴。
临济德山特地迷，枉费精神施棒喝。
除却棒，牛却喝，
孟八郎汉，如何止遏。
清江曲
苏坚（宋代）

属玉双飞空满塘，菰蒲深处浴鸳鸯。
白蘋满棹归来晚，秋著芦花一岸霜。
扁舟击岸依林樾，萧萧两鬓吹华发。
万事不理醉复醒，长占烟波弄明月。
灵川夜坐写怀
李秉同（明代）

寂寂幽窗忍独醒，疏灯残月两微明。子规枝上啼初彻，蝴蝶丛微梦未成。

蓬鬓不愁朝镜改，浊醪偏爱晚杯清。何时净扫苍崖石，坐对南山接凤城。
初夏行平水道中
陆游（宋代）

老去人间乐事稀，一年容易又春归。
市桥压担蓴丝滑，村店堆盘豆荚肥。
傍水风林莺语语，满原烟草蝶飞飞。
郊行已觉侵微暑，小立桐阴换夹衣。
长安四时辞四首 其四
胡应麟（明代）

红袖炙瑶笙，夜醉平原馆。拂曙共鸣珂，天街雪花满。
留题淡山岩
王辟疆（宋代）

洞府深沉别有天，石门相贯碧孱颜。凿开混沌千年窍，坼破蓬莱一朵山。

日玩嵌空僧不厌，时探幽怪客忘还。若教元子当初到，肯使朝阳播世间。
宝岩看梅同靓渊
全祖望（清代）

薄暮抵山麓，杳然探深冥。所困在曲磴，所通在神明。

暗香空中来，鼻观早泠泠。秉烛谛视之，鹿角交枝横。

微茫阴云里，下有寒谷冰。于焉验夜气，孰与旦画清。

山僧出肃客，漏下已二更。孤月尚未上，荒鸡尚未鸣。

独有梅花魂，随我入前楹。解衣慰窘步，屐齿俱含馨。

座有软脚酒，足以发诗情。山神夜传语，诘旦戒早晴。

在昔寒香翁，大节昭沧溟。故国之乔木，有光先中丞。

啮㰖看梅花，用晦毕馀生。可怜骆义乌，垂死莫知名。

我为阐潜德，遂足炳日星。惜㦲竿木吟，竟同落花零。

侵晓山雨过，渐见东荧荧。诸公俱熟睡，而我已独醒。

熹微看南枝，嫩湿增娉婷。披衣出上方，曳筇寻古亭。

荼甘不可作，寒碧委蔓荆。废翁亦仙去，梅花失主盟。

倒影浸溪碧，古心与天青。间以虬松枝，怒涛时崩腾。

谁其音嘹喨，遥知是仓庚。今年春事苦，花信以晚成。

黄钟踰九九，薄寒尚未盈。岂知万香雪，从此轩豁呈。

大雄与河渚，梅花夙擅称。邓尉亦其亚，篮舆吾并经。

东渡数云湖，累为魂梦萦。兹山尤密迩，洞天列户扃。

其南富橙橘，不下双洞庭。秋晚倘再来，饱看黄云平。

西村诸宿老，好句留馀铿。将无即梅花，瑰此宰官灵。

平生论诗法，雅不喜竟陵。独爱此一卷，莫以楚语听。

我诗惭高寄，薄奏下里声。归舟按玉笛，晚霞满江城。
刘致政寿藏归庵
姜特立（宋代）

我爱青溪山，峰峦秀如刻。
作庵贤主人，只恐归未得。
且住三千秋，游戏人间客。
遗蜕何足论，西乾有真宅。
次方正叔知县韵仆今年六十有三窃观正叔赠陈甥述怀诗有感予心并和二首奉呈 其一
王之道（宋代）

年踰六十我何堪，心曲因君得纵谈。阅史旧尝疑夏五，参禅今遂荐前三。

饮阑却怪清樽恶，饥甚犹怜粝食甘。交态物情何足较，迩来炉鼎兴方酣。
荆州新秋病起杂题一十五首·病起见秋扇
齐己（唐代）

病起见秋扇，风前悟感伤。念予当咽绝，得尔致清凉。
沙鹭如摇影，汀莲似绽香。不同婕妤咏，托意怨君王。
潘宅菖蒲歌用谢叠山先生韵
王汝玉（明代）

潘夫子，辞雄成，好山入座双眸青。一拳特立太古上，影落万丈之圆灵。

幽蒲叶绿弄晴旭，劲节默与吾心盟。长飙卷沙云脚断，臞臞藓啬天无情。

孤花烨烨识者少，不与俗物同条生。波心蟠根五蹙缩，直气射日凌沧瀛。

斜拖玉杖乘风行，目击意会忘其形。崧高仙人在何许，齐州九点烟空横。

长林云散月皎皎，密树露滴天冥冥。乃知造物有深巧，笑谈彷佛成珠庭。

清香一吸九窍洁，饱德不使饥肠鸣。窗间娟娟晓凝翠，耳畔蓛蔌寒流声。

我闻长生有奇术，便宜寡欲遗尘缨。我婴旧感浪作赋，种鱼细事空传经。

何如白头梅子贞，饮芳嚼秀三千龄。眇观寰海一杯小，半夜梦落青云城。

我言虽狂有至理，世人闻此猜而惊。潘夫子，心和平，肤腴貌古神尤清。

逍遥谷中住未夕，药囊到处留馀馨。潘夫子，不可轻。

江山一揽万里足，孰谓智者无完名。
恭和御制听讲大学衍义诗
谢迁（明代）

圣功本资学，求道学所先。道具人一心，大原出于天。

进修必有序，治化乃均平。大学示纲目，灿然罗目前。

功至德自固，外物讵能迁。宋儒衍奥义，口末穷其颠。

吾皇勇缉熙，光明火始然。儒臣日分直，劝讲无间焉。

圣心契妙理，精言发长篇。臣愚续赞和，微衷罄勤拳。
罗敷水
罗隐（唐代）

雉声角角野田春，试驻征车问水滨。

数树枯桑虽不语，思量应合识秦人。
酬林伯乔兼呈杨掌科
李学曾（清代）

疏慵成癖喜成狂，两放閒情到野庄。涧水半桥归别壑，山云几片度低墙。

步旋花径盘纡远，坐傍松阴笑语凉。但愿年年人似玉，春风一度一寻芳。
朝玉阶 春晚
张令仪（清代）

一年芳事又匆匆。奈何轻付与，病愁中。楼头已过楝花风。

柳棉飞似雪、舞晴空。

绿窗人静展书慵。愁多如中酒，鬓云松。送春时候太惺忪。

蛛丝偏有意、挽残红。
哭褚司马
王维（唐代）

妄识皆心累，浮生定死媒。
谁言老龙吉，未免伯牛灾。
故有求仙药，仍馀遁俗怀。
山川秋树苦，窗户夜泉哀。
尚忆青骡去，宁知白马来。
汉臣修史记，莫蔽褚生才。
天关回到世吟
许学士（唐代）

九霄云路奇哉险，曾把冲身入太和。

今日东归浑似梦，望崖回首隔天波。
江西宗派
郑天锡（宋代）

西江一水活春茶，寒谷青灯夜拨花。
人比建安多作者，诗从元佑总名家。
宫商迭奏弦边雁，鼓吹都惭井底蛙。
身在天南心太史，几番搔首夕阳斜。
入京逢故人
薛嵎（宋代）

长贫复羁旅，共爽十年欢。
在世谁无累，如君事独难。
蹴居怜火后，多病卧春残。
纵决归山计，烟萝不疗寒。
九月初十日值宿玉堂七绝
刘克庄（宋代）

制书挥就进明光，天笔批还墨尚香。
芥本偶然无贴改，非关臣亿怕商量。
丁德儒
李之仪（宋代）

春风不解事，吼地如雷霆。谁知一席间，笑语灯荧荧。

主人意弥敦，设置不少停。而我槁木然，感慨时自惊。

多情接胜友，孤朗如初星。微吟间相警，似欲慰独醒。

我老百不堪，已分如漂萍。邂逅因事乐，尚或有此形。

不惭引去先，得意耳暂清。展转寻断梦，间关愧微生。

何当万里浪，相与同沧溟。
僧求晓披晚清二轩诗二首 其一
释德洪（宋代）

披衣汲南涧，落叶在庭除。独立无人见，幽行偏自如。

嫩寒冰齿颊，精色到衣裾。却倚蒲轮坐，横看贝叶书。
弄珠亭下柳
文同（宋代）

江柳早春前，蒙蒙弄紫烟。
未容长作带，已见乱飞绵。
远外分晴凫，深中泊暮舡。
惟应汉水色，奈尔一年年。
寄怀黄寓庸仙吏
梁可澜（明代）

国士清时问薜萝，中原无事海无波。天游倚剑闻长笑，日醉投壶听雅歌。

白发穷交陈榻少，黄金世态翟门多。相思双眼天南北，采采芙蓉柰尔何。
兰
吴锡畴（宋代）

石畔棱棱翠叶长，葳蕤紫蕊吐幽芳。
灵均去后无人问，林密山深只自香。
呈李书史四首
王梦应（宋代）

山中昼永书一帙，兵后南州健更谁。
君实中年陪社日，考亭无事注骚诗。
送严十五郎之长安
戎昱（唐代）

送客身为客，思家怆别家。暂收双眼泪，遥想五陵花。

路远征车迥，山回剑阁斜。长安君到日，春色未应赊。
慈溪龙虎轩偶成
吕祖俭（宋代）

龙蟠虎踞秣陵城，甬上苍官亦强名。
独占高峰傲千古，夜深月照落潮声。
代挽何知县二首
陈耆卿（宋代）

才非似舅辱心知，露豁襟期喜溢眉。
县组秦淮久依托，宾筵建邺又追随。
闻君驯雉未多日，洎我分鱼己后时。
徒对弦歌诵遗爱，西风涕泪强裁诗。